CELEX: 32016R0663
Language: fi
Date: 2016-04-26 00:00:00
Title: Komission täytäntöönpanoasetus (EU) 2016/663, annettu 26 päivänä huhtikuuta 2016, tiettyjen tavaroiden luokittelusta yhdistettyyn nimikkeistöön

29.4.2016   
            
            
               FI
            
            
               Euroopan unionin virallinen lehti
            
            
               L 115/16
            
         KOMISSION TÄYTÄNTÖÖNPANOASETUS (EU) 2016/663,
   annettu 26 päivänä huhtikuuta 2016,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovien tariffitietojen haltija voi neuvoston asetuksen (ETY) N:o 2913/92 (2) 12 artiklan 6 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan tämän asetuksen voimaantulosta.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä huhtikuuta 2016.
      
         
            Komission puolesta,
         
         
            puheenjohtajan nimissä
         
         Stephen QUEST
         
            Verotuksen ja tulliliiton pääosaston pääjohtaja
         
      
   
   
      (1)  EYVL L 256, 7.9.1987, s. 1.
   
      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
   
      LIITE
      
                  Tavaran kuvaus
               
               
                  Luokittelu
                  (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  Elektroninen laite, joka toimii audioliitäntänä tai äänimikserinä (nk. mikseri-analogi-digitaalimuunnin-esivahvistinlaite) ja jonka mitat ovat noin 48 × 18 × 9 cm. Siinä on ääni- ja efektiprosessoreja, analogia-digitaali- ja digitaali-analogiamuunnin sekä mikrofonivahvistin kotelossa, jossa on käyttö- ja näyttöelementtejä sekä erilaisia analogisia, optisia ja digitaalisia sisään- ja ulostuloja sekä FireWire-portteja.
                  Sillä on seuraavat tekniset pääominaisuudet:
                  
                              —
                           
                           
                              hybridi FireWire/USB2-liitettävyys (se voidaan liittää automaattiseen tietojenkäsittelykoneeseen (ATK-kone)),
                           
                        
                              —
                           
                           
                              28 sisääntulon mikseri, jossa on digitaalisia signaalinkäsittelyefektejä,
                           
                        
                              —
                           
                           
                              erityinen miksausohjelma,
                           
                        
                              —
                           
                           
                              erilliset etupaneelin kuulokeliittimet, joissa on oma äänenvoimakkuudensäädin, ja
                           
                        
                              —
                           
                           
                              etupaneelin LED-tilanäytin.
                           
                        Laite on suunniteltu käytettäväksi digitaalisessa musiikkituotannossa äänistudioissa tai live-esityksissä. Se voi toimia kahdella tavalla: yhdistettynä automaattiseen tietojenkäsittelykoneeseen tai itsenäisesti.
                  Kun laitetta käytetään yhdessä automaattisen tietojenkäsittelykoneen kanssa, sillä muunnetaan ja käsitellään ulkoisista äänilähteistä peräisin olevia äänisignaaleja ja esivahvistetaan mikrofonisignaaleja. Itsenäisessä toimintatilassa konetta voidaan käyttää mikserinä, jossa on integroituja efektejä.
               
               
                  8543 70 90 
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön, 84 ryhmän 5 huomautuksen E alakohdan sekä CN-koodien 8543 , 8543 70  ja 8543 70 90  nimiketekstien mukaisesti.
                  Koska laitteella suoritetaan muita erityistoimintoja kuin tietojenkäsittelyä (äänen esivahvistamista ja miksaamista), se on luokiteltava siihen nimikkeeseen, joka vastaa sen asianomaisia toimintoja, tai jollei sellaista ole, kaatonimikkeeseen.
                  Laitteen toiminto ei yksityiskohtaisemmin mainittuna kuulu mihinkään ryhmän 85 nimikkeeseen. Laitetta on pidettävä nimikkeen 8543  sekoitinyksikkönä (ks. myös harmonoidun järjestelmän selitykset, nimike 8543 , neljännen kappaleen 4 kohta).
                  Laite on sen vuoksi luokiteltava CN-koodiin 8543 70 90  muualle 85 ryhmään kuulumattomaksi muuksi koneeksi ja laitteeksi, jolla on itsenäinen tehtävä.